-  ఎఫ్‌డీఐల వరద
-  మేక్‌ ఇన్‌ ఇండియా వారోత్సవాలలో మోడీ
 ముంబయి : భారత్‌లో పెట్టుబడులకు మద్దతు ఇవ్వడానికి ఇప్పటి వరకు ఉన్న అనేక నియంత్రణలు ఎత్తివేస్తామని ప్రధాని నరేంద్ర మోడీ పెట్టుబడిదార్లకు హామీ ఇచ్చారు. తాము అధికారంలోకి వచ్చిన తర్వాత భారత్‌లోకి విదేశీ పెట్టుబడులు భారీగా తరలివచ్చాయన్నారు. మేక్‌ ఇన్‌ ఇండియా ద్వారా భారత్‌ను గ్లోబల్‌ తయారీ హబ్‌గా మార్చాలని లక్ష్యంగా పెట్టుకున్నామని చెప్పారు. జిడిపిలో తయారీ రంగం వాటాను 25 శాతానికి చేర్చాలని నిర్ధేశించుకున్నామన్నారు. ఇందుకోసం వికేంద్రీకరణ, పన్ను సంస్కరణలు చేపడుతామని హామీ ఇచ్చారు. శనివారం ముంబయిలోని ఏర్పాటు చేసిన మేక్‌ ఇన్‌ ఇండియా వీక్‌లో మాట్లాడుతూ పై వ్యాఖ్యలు చేశారు. భారత్‌లో సులభ వ్యాపారానికి ద్వారాలు తెరిచామని మోడీ చెప్పారు. ఒక్క ఏడాదిలోనే మేక్‌ ఇన్‌ ఇండియా బ్రాండ్‌కు విశేష గుర్తింపు లభించిందన్నారు.
విదేశీ ప్రత్యక్ష పెట్టుబడులకు భారత్‌ స్వర్గదామంగా ఉందని మోడీ పునరుద్గాటించారు. ఆటోమెటిక్‌ రూట్‌లో ఎఫ్‌డిఐలకు అవకాశం కల్పించడం ద్వారా తాను అధికారంలోకి వచ్చినప్పటి నుంచి ఇప్పటి వరకు ఎఫ్‌డిఐల్లో 48 శాతం పెరుగుదల చోటు చేసుకుంది. అనేక రంగాల్లో ఆటోమెటిక్‌ పద్దతిలో ఎఫ్‌డిఐలకు అనుమతిస్తున్నామన్నారు. ఇది వరకు ఎప్పుడూ లేని విధంగా 2015 డిసెంబర్‌లో రికార్డు స్థాయిలో ఎఫ్‌డిఐలు నమోదయ్యాయని చెప్పారు. ద్వంద పన్నులకు ముగింపు పలుకుతున్నామని చెప్పారు. 2015-16లో మునుపెన్నడూ లేని విధంగా బొగ్గు ఉత్పత్తి జరిగిందన్నారు. ఇదే సమయంలో రికార్డు స్థాయిలో విద్యుత్‌ ఉత్పత్తి నమోదయ్యిందన్నారు.
త్వరలోనే మేదోహక్కుల చట్టం, రుణాల ఎగవేతదార్లపై చర్యలకు ప్రత్యేక చట్టాలకు ప్రాధాన్యతనిస్తున్నామని, త్వరలోనే వీటిని ఆమోదించనున్నామని చెప్పారు. పబ్లిక్‌, ప్రయివేటు భాగస్వామ్యంలో అనేక ప్రాజెక్టులను చేపడుతున్నామన్నారు. రైలు, రోడ్డు, నీటి పారుదల రంగాలకు పెట్టుబడులను సమకూర్చడానికి నేషనల్‌ ఇన్వెస్ట్‌మెంట్‌ అండ్‌ ఇన్‌ఫ్రాస్ట్రక్చర్‌ ఫండ్‌ (ఎన్‌ఐఐఎఫ్‌)ను అందుబాటులోకి తెచ్చామన్నారు. అనేక రకాల విత్త పథకాలను ప్రవేశపెట్టామని మోడీ చెప్పారు. ఇందులో భాగంగానే ముద్రా పథకాన్ని ప్రవేశపెట్టామని చెప్పారు. తాను మేక్‌ ఇన్‌ ఇండియా క్యాంపెయిన్‌ ప్రారంభించినప్పుడు తయారీ రంగం కేవలం 1.7 శాతం వృద్ధితో ఉందని, ప్రస్తుత త్రైమాసికంలో ఇది 12.6 శాతం వృద్ధిని కనబర్చే అవకాశం ఉందన్నారు. ఈ కార్యక్రమంలో దాదాపు 72 దేశాల ప్రతినిధులు, 2,500 అంతర్జాతీయ కంపెనీలు, 8,000 దేశీయ కంపెనీలు పాల్గొన్నాయని అధికార వర్గాలు పేర్కొన్నాయి. సుమారు 3000కు పైగా ద్వైపాక్షిక సమావేశాలు జరుగుతాయన్నారు. ఈ నెల 13- 18 నుంచి జరిగే ఎంఐఐ వీక్‌ కోసం ప్రభుత్వం 80 కోట్ల రూపాయలు కేటాయించింది. ఈ కార్యక్రమం ద్వారా రతన్‌ టాటా, సైరస్‌ మిస్తీ, ముకేశ్‌ అంబానీ, అజరు పిరమల్‌, కుమార్‌ మంగళం బిర్లా, ఆనంద్‌ మహీంద్రా, గౌతమ్‌ అదానీ.. తదితర బడా దిగ్గజాలతో ప్రధాని సమావేశం అవుతారని ఆ వర్గాలు తెలిపాయి.
మీ స్నేహితులకు రికమెండ్ చెయ్యండి